Kokoomuksen kansanedustaja Jaana Pelkonen on tyytyväinen tuoreeseen tutkimukseen, jonka mukaan alkoholilain uudistus ei lisännyt kulutusta THL:n ennakkoarvioiden mukaisesti.

DEMOKRAATTI Demokraatti

”Tämähän vain vahvistaa sen, ettemme me suomalaiset ole mitään hyysättäviä ressukoita, joita pitää koko ajan kieltää ja vahtia. Alkoholipolitiikka on yksi tyypillisimmistä esimerkeistä tunkkaisesta virkamiesholhouksesta, joka on pitänyt tiukassa syleilyssään niin kansalaisia ja yrityksiä kuin poliittisia päätöksentekijöitä. Se lähtee oletuksesta, etteivät ihmiset osaa ajatella omilla aivoillaan.”

Taloustutkimus Oy:n Päivittäistavarakauppa PTY ry:lle tekemä selvitys ennakoi, että alkoholin vähittäiskulutus eli Alkon ja päivittäistavarakaupan myynti sekä matkustajatuonti, kasvoi vuonna 2018 litroissa prosentin ja absoluuttisena alkoholina mitattuna 0,5 prosenttia. Helteinen kesä toi alkoholin kulutukseen tilastollisen piikin.

Pelkonen muistuttaa tiedotteessaan, että PTY toteaakin sen vaikuttaneen alkoholin vähittäismyyntiin enemmän kuin laki- ja veromuutokset. PTY laskee, että jos tammi–lokakuun tilastoista poistaa touko- ja heinäkuun, alkoholijuomien vähittäismyynti väheni litroissa 1,9 prosenttia ja absoluuttilitroissa 1,4 prosenttia.

”Nyt kun politiikassa on päästy ihmisiin luottamisen makuun, luonteva seuraava askel olisi tulevalla vaalikaudella vapauttaa viinit niin päivittäistavarakauppaan kuin ravintoloiden ulosmyyntiin. Tämä ei vaatisi kuin muutaman pienen muutoksen alkoholilakiin. Lopullinen päämäärä on eurooppalainen normaali tilanne, jossa kaupan hyllyllä ovat kaikki juomat. Kauppa hoitaa ikärajakontrollin siinä missä Alko. Pelko pois!”, Pelkonen vaatii.